एडहॉक कमेटी ने ट्रायल से छूट दी; अन्य रेसलर्स विरोध में आए, कहा- कोर्ट जाएंगे
Asian Games 2023: Olympic Medalists Bajrang Punia and Vinesh Phogat Qualify ओलिंपिक मेडलिस्ट बरजंग पुनिया और विनेश फोगट को हांगझोउ में होने जा रहे एशियन गेम्स में डायरेक्ट एंट्री मिल गई है। अब उन्हें चयन ट्रायल में हिस्सा नहीं लेना होगा।
धरना-प्रदर्शन करने वाले ओलिंपिक मेडलिस्ट बजरंग पूनिया और विनेश फोगाट को हांगझोउ में होने जा रहे एशियन गेम्स में डायरेक्ट एंट्री मिल गई है। अब उन्हें चयन ट्रायल में हिस्सा नहीं लेना होगा, जबकि जंतर-मंतर मैदान पर प्रदर्शन करने वाले अन्य चार रेसलर्स को 22-23 जुलाई को दिल्ली के केडी जाधव स्टेडियम में होने वाले ओपन ट्रायल में हिस्सा लेना होगा।
WFI की एडहॉक कमेटी के मेंबल भूपेंदर सिंह बाजवा ने कहा है, 'हम सभी श्रेणियों में ट्रायल आयोजित करेंगे, लेकिन पुरुषों की फ्रीस्टाइल 65 किग्रा और महिलाओं की 53 किग्रा में विजेताओं को स्टैंडबाय के रूप में रखा जाएगा।' इन कैटेगरी से बजरंग और विनेश भारतीय टीम का प्रतिनिधित्व करेंगे, जबकि ट्रायल जीतने वाले रेसलर्स स्टेंड बाय रहेंगे। अन्य पहलवानों ने इसका विरोध किया है और कोर्ट जाने की धमकी दी है।
एड हाॅक पैनल ने बजरंग पूनिया और विनेश फोगाट का नाम ट्रायल की लिस्ट में रखा है। लेकिन पैनल के सदस्य अशोक गर्ग ने पीटीआई को बताया कि दोनों पहलवानों को ट्रायल से छूट दी गई है।
कमेटी ने यह फैसला क्यों लिया...?
एडहॉक कमेटी पहले धरना प्रदर्शन करने वाले 6 रेसलर्स के लिए अलग से ट्रायल कराने वाली थी, जो 8-10 अगस्त के बीच होने थे। इसके लिए IOA ने OCA से नाम भेजने की आखिरी तारीख 5 अगस्त तक बढ़ाने की मांग की थी, एशियाई ओलंपिक परिषद (OCA) ने नाम भेजने की अंतिम तरीख पर और रियायत देने से इंकार कर दिया।
इस कारण एडहॉक कमेटी को 22-23 जुलाई को ही ट्रायल करने पड़ रहे हैं, क्योंकि 23 जुलाई नाम भेजने की अंतिम तारीख है। इससे पहले, OCA ने आखिरी तारीख (15 अगस्त) पर एक हफ्ते की मोहलत दी थी।
विदेश में प्रैक्टिस कर रहे हैं बजरंग और विनेश
धरने पर बैठे 6 पहलवान एशियन गेम्स के लिए विदेश में प्रैक्टिस कर रहे हैं। बजरंग, जितेंदर, संगीता किर्गिस्तान में हैं, जबकि विनेश रैंक-4 का टूर्नामेंट खेलने हंगरी गई हैं, जबकि साक्षी मलिक और सत्यव्रत कादियान अमेरिका में तैयारी कर रहे हैं।
बजरंग-विनेश की डायरेक्ट एंट्री के विरोध में पहलवान
कुछ पहलवान बजरंग पूनिया और विनेश फोगाट की एशियाड में डायरेक्ट एंट्री के विरोध में आ गए हैं। पहलवानों ने मामले के विरोध में कोर्ट जाने की धमकी दी है।
23 जुलाई तक करनी है स्क्वॉड की घोषणा
एशियन गेम्स में शामिल होने वाले भारतीय पहलवानों के नामों की घोषणा करने की आखिरी तारीख 23 जुलाई है। ओलिंपिक काउंसिल एशिया (OCA) तक अगर उस तारीख तक नाम नहीं भेजे गए, तो गेम्स में भारतीय कुश्ती दल का भाग लेना मुमकिन नहीं होगा।
आगे देखिए ओलिंपिक गेम्स में भारतीय रेसलर्स का प्रदर्शन...
क्या है पूरा मामला?
WFI के पूर्व अध्यक्ष और सांसद बृजभूषण शरण सिंह पर यौन शोषण का आरोप लगा है। उनके खिलाफ कार्रवाई की मांग को लेकर देश के टॉप रेसलर्स विनेश फोगाट, साक्षी मलिक और बजरंग पूनिया ने दिल्ली के जंतर-मंतर मैदान पर 18 जनवरी से सरकार के खिलाफ धरना-प्रदर्शन शुरू किया था। बाद में बृजभूषण शरण के खिलाफ चार्जशीट दायर होने के बाद पहलवानों ने धरना वापस ले लिया और एशियन गेम्स के ट्रायल्स की तैयारियों में जुट गए।
धरने पर बैठे पहलवानों ने खेल मंत्रालय और IOA की ओर से गठित एडहॉक कमेटी से ट्रायल की तैयारियों के लिए थोड़ा समय मांगा है, रेसलर्स ने अगस्त में ट्रायल कराने की मांग की है।
